בס"ד כב סיון תשפ"ב פריכיות אורז ברכתן בורא פרי האדמה, ולאחריהם מברך נפשות. אין כאן בישול כלל של האורז אלא הוא מתנפח קצת על ידי החום, ודינו כדין הגמ' שאמרה הכוסס את האורז מברך בורא פרי האדמה. ואף בבישול ממש – לדעת הרמ"א (סימן רח, סעיף ז) צריך שיתמעך האורז מחמת הבישול ורק אז ברכתו מזונות, וממילא כאן שבכלל לא קרב לזה, הדין כן שברכתו האדמה.  וכן דעת הרב עובדיה בחזו"ע הלכות ברכות וטו בשבט עמ' קפד, וכן דעת חכם בן ציון אבא שאול (אור לציון חלק ב, פרק יד, סעיף כא).  על פצפוצי אורז שהם גרגירי אורז שבישלו אותם תחילה ורק אחר כך אפו אותם בתנור, ברכתם מזונות. וכן פסק הרב משה לוי בספרו ברכת ה' ח"ג פ"ז סמ"ד. וכן פסק הרב דוד יוסף בספרו הלכה ברורה סי' רח, סכ"ד. כל טוב סלה.